[{"text_idx": "#000000", "text": "Orain dela aste batzuk piztu zen eztabaida Espainiako Estatuan Garzon ministroak eginiko adierazpen batzuengatik. Aste honetan Lorca herrian (Murtzia) ganaduzaleak udaletxean sartu dira, horren kontra PP eta Vox alderdiek ganaduzaleen artean bultzatutako protesta dela eta. Estatuan, eta Euskal Herrian ere bai, politikariak lehen sektorera hurbildu dira eta beraien irudiak eta argazkiak ikusi ditugu, bai telebistan, bai komunikabide desberdinetan."}, {"text_idx": "#000001", "text": "Orain dela 21 urte, behi zoroen (BSE) gaixotasunaren aurrean, orduko Arias Can\u0303ete ministroaren erantzun politikoa txuletoiak jatearena izan zen eta, noski, irudi haiek guztiok ikusi genituen telebistan. Baita hiltegietan zenbat behiren buru analizatzen ziren, zenbat kontrol egiten ziren... maiz entzuten genuen informazioa zen; denbora luzez entzuten egon ginen informazio zehatza eta xehea."}, {"text_idx": "#000010", "text": "Bestalde, Euskal Herrian trantsizio garaian ohikoak ziren udaletxeetan baserritarren komisioak, baserritarren zinegotzi eta ordezkariak... Denborarekin, baina, desagertzen joan dira politika eta lehen sektorearen arteko lotura horiek. Politika lokala urruntzen joan da lehen sektoretik eta, zer esanik ere ez, merkatutik. Atzerapauso itzelak eman dira alor horietan, adibidez, gogoratzea besterik ez dago orain dela ez denbora asko udaletxeak zirela hiltegien zerbitzua eskaintzen zuten entitateak Euskal Herrian. Zergatik izango ote zen? Eta orain zer egingo dugu politika lokaletik lehen sektoreari etorkizunean laguntzeko? Atzera begiratu beharra dago gertatutakoa ulertzeko, baina aurrera begiratu beharra dago etorkizunean baitago guztiaren gakoa. Nola lagunduko diogu lehen sektoreari?"}]